In dié oopplanruimte omraam die venster ’n ongelooflike uitsig op Mosselbaai en die Indiese Oseaan. Hier bak Amora en Merwe se kleindogters, Nastassja (5) en Michaela (2), graag in die sonnetjie!
Benewens die voorkant van die huis wat hulle uitgebou het ter wille van ’n leefarea met ’n asemrowende uitsig, het die paartjie ook die oorspronklike vloere vervang met sement, die binne- en buitekant geverf, al die dekor vernuwe en selfs ’n tweeslaapkamer-kothuis gebou vir ekstra akkommodasie – als in net vier maande!
Die huis front suid, en ’n stoep van 60 m2 is aangebou om die lieflike uitsig ten volle te benut. Drie groot gewels is aangebou, met vensters wat natuurlike lig inlaat. Die buitemure is geverf met Prominent Paints se Vintage White. Regs staan ’n tweeslaapkamer-kothuis wat die Erasmusse vir gaste opgeknap het.
Mure aan weerskante van die kombuis is uitgebreek om dit deel van die oopplanleefarea te maak. Die kombinasie van ruwe bakstene, natuurlike hout, spatsels ligblou en ’n fantastiese uitsig het die kombuis in ’n droommooi ruimte omskep. Die verfkleur op die kasdeure is spesiaal gemeng om by die Smeg-yskas te pas.
Amora het die aksentmuur in die slaapkamer geverf met ’n houtskool skakering wat sy by Paintsmiths laat meng het. Die inspirasie daaragter was Tuis se Junie 2016-voorblad. Sy het ook haar hart verloor op die Tretchikoff-afdruk, en ná ’n paar oproepe kon sy Lisa Spaarwater van Lemon & Lilac op Swellendam opspoor wat die einste afdruk aan haar verkoop het.
Al wat oor is van die ou badkamer is die losstaande bad. Die outydse ingeboude stort is vervang met ’n oop, kontemporêre ontwerp; daarby is ook ’n nuwe sementwasbakkas gebou.
Die kaste van gelamineerde eikehout in die aantrekkamer is wit gespuitverf vir ’n vars, nuwe voorkoms. Ook hier het die mure ’n laag wit verf gekry.